ყულარი

ყულარი — მარნეულის მუნიციპალიტეტის სოფლების ზემო ყულარისა და ქვემო ყულარის ძველი საერთო სახელწოდება; საქართველოს თანამედროვე ტერიტორიული მოწყობით — მარნეულის მუნიციპალიტეტის ერთ-ერთი ადმინისტრაციული ერთეული.

XVIII საუკუნეში „ყულარის“ სახელით ცნობილი იყო მომთაბარე თურქმანული ტომების (ელების) განსახლების ადგილები სომხითში, მდინარე შულავრის ხეობაში, მისი და მდინარე ხრამის (ქციის) შესართავთან.ლორთქიფანიძე ი., ქართლი XVIII საუკუნის პირველ მეოთხედში, ნაწ. 1–2, ტფ., 1935. — გვ. 363. ვახუშტი ბატონიშვილის მიხედვით: „ქციის პირს, სად ერთვის წყალი შულავრისა, მუნ არიან ელნი ყულარად წოდებული“.„ქართლის ცხოვრება“, ტომი IV: ბატონიშვილი ვახუშტი, „აღწერა სამეფოსა საქართველოსა“ (ტექსტი დადგენილი ყველა ძირითადი ხელნაწერის მიხედვით ს. ყაუხჩიშვილის მიერ). თბ., 1973. — გვ. 310. იოანე ბატონიშვილის „ქართლ-კახეთის აღწერაში“ (XVIII საუკუნის მიწურული) შულავრის ხეობის დასახლებებს შორის დასახელებულია „ყულარი თავისის ობაებით ანუ სოფლით“ („ობა“ თურქმანული ელის სოციალური უჯრედია).ბატონიშვილი იოანე, ქართლ-კახეთის აღწერა (ტექსტი გამოსაცემად მოამზადეს, გამოკვლევა და საძიებლები დაურთეს თინა ენუქიძემ და გურამ ბედოშვილმა). თბ., 1986. — გვ. 56. შემდგომში აქ ჩამოყალიბდა რამდენიმე სოფელი, მათ შორის: ზემო ყულარი და ქვემო ყულარი, რომლებიც 1929 წლამდე შედიოდა ბორჩალოს მაზრაში, შემდეგ კი — მარნეულის რაიონში. 

1968 წელს მარნეულის რაიონის შულავერის სასოფლო საბჭოს გამოეყო რამდენიმე სოფელი (ზემო ყულარი, ქვემო ყულარი, დაშთაფა, ბუდიონოვკა, ყირმიზქენდი, კირიხლო) და შეიქმნა ყულარის სასოფლო საბჭო (შემდეგ — თემი), ცენტრით სოფელ ქვემო ყულარში.საქართველოს სსრ უმაღლესი საბჭოს უწყებები, 1968, №9. — გვ. 446. 2000-იან წლებში ჩამოყალიბებული ტერიტორიულ-ადმინისტრაციული დაყოფით მარნეულის მუნიციპალიტეტის ყულარის ადმინისტრაციულ ერთეულში გაერთიანებულია სოფლები: დაშტაფა, ზემო ყულარი, კირიხლო, მარადისი, მეწამულა (ყოფ. ბუდიონოვკა), ქვემო ყულარი, წითელსოფელი (ყოფ. ყირმიზქენდი).მარნეულის მუნიციპალიტეტი (ამონაწერი მუნიციპალიტეტების რეესტრიდან), სსიპ საჯარო რეესტრის ეროვნული სააგენტო, 2007. 2014 წლის აღწერით ყულარის სოფლების მოსახლეობის საერთო რიცხოვნება იყო 4 980.

სქოლიო

კატეგორია:მარნეულის მუნიციპალიტეტის ისტორიული სოფლები